b'\n_START_ARTICLE_\nTwisted Sister\n_START_SECTION_\nHistoria\n_START_PARAGRAPH_\nTwisted Sisterin perusti kitaristi Jay Jay French New Yorkissa vuonna 1972. Alkuper\xc3\xa4iseen kokoonpanoon lukeutuivat my\xc3\xb6s laulaja Michael Valentine, kitaristi Billy Diamond, basisti Kenny Neill ja rumpali Mell Starr. Yhtyeen suurimpina innoittajina toimivat varhaiset heavy metal -yhtyeet, kuten Led Zeppelin, Black Sabbath ja Judas Priest sek\xc3\xa4 glam rock -yhtyeet, kuten Alice Cooper, David Bowie, Slade ja T. Rex._NEWLINE_Yhtyeen miehist\xc3\xb6 vaihtui yhtyeen alkuaikoina useasti. Eddie Ojeda liittyi toiseksi kitaristiksi vuonna 1975, Dee Snider laulajaksi 1976 ja Mark Mendoza basistiksi vuonna 1978. Yhtyeen ensimm\xc3\xa4iset singlet ilmestyiv\xc3\xa4t vuonna 1979. Seuraavina vuosina yhtye alkoi saada suosiota Yhdysvalloissa.  A.J. Peron liittymisen my\xc3\xb6t\xc3\xa4 yhtye nauhoitti debyyttialbuminsa Under the Blade, joka julkaistiin vuonna 1982. Sen j\xc3\xa4lkeen yhtye alkoi saada suosiota my\xc3\xb6s Euroopassa. Yhtyeen l\xc3\xa4pimurto tapahtui kaksi vuotta my\xc3\xb6hemmin julkaistulla albumilla Stay Hungry. Se k\xc3\xa4vi my\xc3\xb6s esiintym\xc3\xa4ss\xc3\xa4 Suomessa Alavuden Aulavalla Rantarockissa vuonna 1986._NEWLINE_Twisted Sister hajosi ensimm\xc3\xa4isen kerran vuonna 1987 Dee Sniderin erottua yhtyeest\xc3\xa4, viiden julkaistun t\xc3\xa4ysimittaisen albumin j\xc3\xa4lkeen._NEWLINE_Hajoamisensa j\xc3\xa4lkeen Twisted Sister teki satunnaisia paluuesiintymisi\xc3\xa4 ennen kuin palasi virallisesti esiintymislavoille vuonna 2003. J\xc3\xa4lleen, kolme vuotta my\xc3\xb6hemmin, Dee Snider ilmoitti yhtyeen lopettavan toimintansa. Syyn\xc3\xa4 lopettamiseen oli Sniderin mukaan se, ett\xc3\xa4 he halusivat antaa tilaa nuoremmille yhtyeille. "Olen aina inhonnut b\xc3\xa4ndej\xc3\xa4, jotka eiv\xc3\xa4t \xc3\xa4ly\xc3\xa4 lopettaa ajoissa", Snider sanoi haastattelussa. Yhtye julkaisi loppuvuodesta viel\xc3\xa4 joulualbumin A Twisted Christmas. _NEWLINE_Vuoden 2007 alussa yhtye p\xc3\xa4\xc3\xa4tti jatkaa uraansa my\xc3\xb6s Suomeen marraskuussa ulottuneella maailmankiertueellaan. _NEWLINE_Elokuussa 2008 yhtye esiintyi Tuurin Miljoona Rockissa. Seuraavassa kuussa yhtye esiintyi Lemp\xc3\xa4\xc3\xa4l\xc3\xa4n Ideaparkissa. Yhtye esiintyi Suomessa my\xc3\xb6s vuonna 2011 p\xc3\xa4\xc3\xa4esiintyj\xc3\xa4n\xc3\xa4 Qstock-festivaalitapahtumassa Oulussa._NEWLINE_Twisted Sister ilmoitti huhtikuussa 2015 lopettavansa toimintansa 40-vuotisen taipaleen j\xc3\xa4lkeen. Vuonna 2016 j\xc3\xa4rjestetty "The Forty and F**k It" -kiertue j\xc3\xa4i Twisted Sisterin viimeiseksi. Yhtye esiintyi viimeisen kerran Suomessa Porispere-festivaalin p\xc3\xa4\xc3\xa4esiintyj\xc3\xa4n\xc3\xa4 2016.\n_START_SECTION_\nMusiikki\n_START_PARAGRAPH_\nYhtyeen musiikki on melodista hard rockia rosoisin soundein. Kappaleiden teemoina on usein itsen\xc3\xa4isyys ja oman tien kulkeminen, mutta asiaa on riitt\xc3\xa4nyt my\xc3\xb6s musiikista ja sen ylist\xc3\xa4misest\xc3\xa4. Twisted Sisterin esitt\xc3\xa4m\xc3\xa4 musiikki on p\xc3\xa4\xc3\xa4osin hard rockia, heavy metalia ja glam metalia. Ulkoasunsa johdosta yhtye m\xc3\xa4\xc3\xa4ritell\xc3\xa4\xc3\xa4n useasti my\xc3\xb6s shock rockiksi. Twisted Sister on yksi suomalaisen Lordi-yhtyeen esikuvista, ja Dee Snider ja Jay Jay French ovat mukana Lordin The Arockalypse -levyll\xc3\xa4: Snider puhuu introkappaleessa SCG3 Special Report ja French soittaa kitarasoolon kappaleessa Chainsaw Buffet.\n_START_SECTION_\nPukeutuminen\n_START_PARAGRAPH_\nVarsinkin 1980-luvulla Twisted Sister oli tunnettu r\xc3\xa4ike\xc3\xa4st\xc3\xa4 glam rockmaisesta pukeutumisestaan. Yhtye vei r\xc3\xa4ikeyden muita aikakauden yhtyeit\xc3\xa4 pidemm\xc3\xa4lle. Varsinkin laulaja Dee Sniderin tuuhea vaalea kiharapehko, kasvomeikit ja esiintymisasusteet olivat yksi asia josta yhtye eritoten muistetaan. Snider sanoi Metal: A Headbanger\'s Journey -elokuvan haastattelussa h\xc3\xa4nen vaimonsa valinneen useimmat esiintymisasut. Twisted Sister k\xc3\xa4ytti viel\xc3\xa4 1999-2009 r\xc3\xb6yhel\xc3\xb6isi\xc3\xa4 vaatteita ja kasvomeikkej\xc3\xa4, mutta 2009 yhtye ilmoitti j\xc3\xa4tt\xc3\xa4v\xc3\xa4ns\xc3\xa4 vanhan tyylin.'